Študenti Gréckokatolíckej teologickej fakulty navštívili v rámci prednášok z histórie Múzeum vysťahovalectva v Ťahyni.

V pondelok 6.5.2024 študenti tretieho ročníka katolíckej teológie podnikli spoločne s profesorom Petrom Šturákom zaujímavú exkurziu do múzea, ktorého hlavným motívom je problematika vysťahovalectva z územia Slovenska do Severnej Ameriky, ktoré sa nachádza v obci Pavlovce nad Uhom v časti Ťahyňa.

Samotné múzeum je jedinečným miestom, kde sa oživuje príbeh aj gréckokatolíckej komunity, ktorá prežila náročné obdobia vysťahovalectva a exilu v USA. Študenti mali možnosť preskúmať početné expozície, ktoré ukazujú na dôležitosť identity, vierovyznania a kultúrnych tradícií pre tento národ.

Zážitok z tejto exkurzie umocňoval okrem mnohých vzácnych artefaktov z daného obdobia predovšetkým odborný výklad pána docenta Martina Javora, ktorý je zároveň otcom myšlienky tohto múzea. Skrze mnohé príbehy a rôzne historické okolnosti umožnil našim študentom hlbšie spoznať a pochopiť neľahkú situáciu vysťahovalcov, ako aj hodnoty, ktoré túto komunitu formovali ďaleko za oceánom.

Okrem toho, že táto návšteva priniesla do života študentov množstvo nových poznatkov z histórie nášho národa, umožnila im stráviť požehnaný spoločný čas, za čo patrí Bohu veľká vďaka.

Tobiáš Maňko